Komisijos reglamentas (EB) Nr. 53/2004,
2004 m. sausio 12 d.
iš dalies keičiantis Tarybos reglamentą (EB) Nr. 747/2001 dėl Bendrijos muito tarifų kvotų ir referencinių kiekių tam tikriems žemės ūkio produktams, kurių kilmės šalis yra Egiptas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. balandžio 9 d. Tarybos reglamentą (EB) Nr. 747/2001, numatantį Bendrijos muitų tarifų kvotų ir produktų, už kuriuos gali būti suteiktos lengvatos, remiantis susitarimais su kai kuriomis Viduržemio šalimis, orientacinių dydžių valdymą bei panaikinantį Reglamentus (EB) Nr. 1981/94 ir (EB) Nr. 934/95 [1], ypač į jo 5 straipsnio 1 dalies b punktą,
kadangi:
(1) Laukiant, kol bus baigta procedūra, kurią būtina atlikti, kad būtų ratifikuotas ir įsigaliotų Europos ir Viduržemio jūros valstybių 2001 m. birželio 25 d. susitarimas, įsteigiantis Europos Bendrijų ir jų valstybių narių bei Egipto Arabų Respublikos asociaciją, 2003 m. gruodžio 19 d. sudarytas Susitarimas pasikeičiant raštais dėl prekybą ir su prekyba susijusius klausimus reglamentuojančių Europos ir Viduržemio jūros valstybių susitarimo nuostatų laikinojo taikymo (toliau - laikinasis susitarimas). Laikinasis susitarimas taikomas nuo 2004 m. sausio 1 d.
(2) Laikinasis susitarimas pakeičia 1977 m. sausio 18 d. Europos ekonominės bendrijos ir Egipto Arabų Respublikos bendradarbiavimo susitarimo [2] bei 1977 m. sausio 18 d. Briuselyje pasirašytos Europos anglių ir plieno bendrijos bei Egipto Arabų Respublikos susitarimo [3] atitinkamas nuostatas.
(3) Pagal laikinąjį susitarimą tam tikrų žemės ūkio produktų, kurių kilmės šalis yra Egiptas, importui į Bendriją taikomos nulinio muito tarifo tarifinės nuolaidos; šios nuolaidos taikomos nustatytoms tarifinėms kvotoms.
(4) Laikinuoju susitarimu nustatyta, kad tam tikri žemės ūkio produktai, kurių referenciniams kiekiams taikomos tarifinės nuolaidos pagal Bendradarbiavimo susitarimą, atleidžiami nuo muito mokesčių; šis atleidimas nuo muito mokesčių taikomas nustatytoms muitų tarifų kvotoms arba neribotam kiekiui.
(5) Įgyvendinant laikinuoju susitarimu nustatytas tarifines nuolaidas, būtina pakeisti Reglamento (EB) Nr. 747/2001 dėl Bendrijos muitų tarifų kvotų ir referencinių kiekių tam tikriems žemės ūkio produktams, kurių kilmės šalis yra Egiptas, priedą.
(6) Remiantis laikinuoju susitarimu, nuo antrųjų taikymo metų tam tikrų produktų muitų tarifų kvota kiekvienais metais turi būti didinama po 3 % praėjusiųjų metų kiekio, o kitų produktų muitų tarifų kvotų kiekiai turi būti nustatomi konkrečiai pirmiesiems trejiems ir paskesniems taikymo metams.
(7) Todėl reikia atitinkamai iš dalies pakeisti Reglamentą (EB) Nr. 747/2001.
(8) Skaičiuojant pirmųjų taikymo metų muitų tarifų kvotas, remiantis laikinuoju susitarimu reikia priimti nuostatą, kad kai kvotos laikotarpis prasideda iki laikinojo susitarimo įsigaliojimo dienos, muitų tarifų kvotos kiekiai turi būti mažinami proporcingai iki tos dienos praėjusiai atitinkamo laikotarpio daliai.
(9) Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 747/2001 IV priedas pakeičiamas šio reglamento priede pateikiamu tekstu.
2 straipsnis
Bendrijos tarifinės kvotos, kurių eilės numeriai yra 09.1704, 09.1706, 09.1707, 09.1711, 09.1713, 09.1714, 09.1717. 09.1721 ir 09.1725, kurių kvotos laikotarpis prasideda iki laikinojo susitarimo įsigaliojimo, pirmaisiais taikymo metais mažinamos proporcingai iki tos dienos praėjusiai atitinkamo laikotarpio daliai.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. sausio 12 d.